**Ne-am întâlnit târziu, iubito**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am vrea, dar cum să ne întoarcem

În lunca cea cu veseli maci?

Să ne privim în ochii tineri

Şi eu să tac, şi tu să taci…

Ne-am întâlnit târziu, iubito,

De mult nu mai e primăvară,

Priveşte, s-a topit şi toamna,

Şi ninge, ninge, ninge-afară…

Ne-am întâlnit târziu, iubito,

Troienele cad peste noi,

Ce anotimp curat e iarna,

Ne spală sufletul de ploi.

Ne-am întâlnit, târziu, iubito,

În jurul nostru ninge, ninge,

Priveşte, stă în loc şi timpul,

Un fulg de nea în palmă plânge…

Ne-am întâlnit târziu, iubito,

Pune-mi pe frunte mâna ta,

Culege-mi fulgii albi din plete

Şi uită tot ce poţi uita…

Ne-am întâlnit târziu, iubito,

Aşa a fost dat ca să fie…

O clipă uneori e viaţa,

Dar clipa asta-i… Veşnicie!